Up-170/99
Natisni
Opravilna št.:
Up-170/99
Datum odločitve:
15. 11. 2000
ECLI:
ECLI:SI:USRS:2000:Up.170.99
Akt:
Ustavna pritožba A. A. zoper sodbo Višjega delovnega in socialnega sodišča št. Psp 37/98 z dne 20. 5. 1999 v zvezi s sodbo Delovnega in socialnega sodišča št. Ps 759/97 z dne 17. 12. 1997
Izrek:
Ustavna pritožba A. A. zoper sodbo Višjega delovnega in socialnega sodišča št. Psp 37/98 z dne 20. 5. 1999 v zvezi s sodbo Delovnega in socialnega sodišča št. Ps 759/97 z dne 17. 12. 1997 se zavrže.
Evidenčni stavek:
Po prvem odstavku 51. člena ZUstS se ustavna pritožba lahko vloži šele, ko so izčrpana vsa pravna sredstva. Ta zakonska določba pritožnikom torej ne daje možnosti izbire sodišča, temveč nalaga izčrpanje vseh pravnih sredstev pred vložitvijo ustavne pritožbe. Pritožnik očitno ni izčrpal vseh pravnih sredstev in ni izpolnil pogoja po navedenem členu. Zato je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
1. 7. 1999
Vrsta odločitve:
sklep
Vrsta rešitve:
zavrženje
Dokument:
US20473
Up-170/99
15. 11. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 15. novembra 2000
s k l e n i l o :
Ustavna pritožba A. A. zoper sodbo Višjega delovnega in socialnega sodišča št. Psp 37/98 z dne 20. 5. 1999 v zvezi s sodbo Delovnega in socialnega sodišča št. Ps 759/97 z dne 17. 12. 1997 se zavrže.
O b r a z l o ž i t e v
1. Pritožnik je dne 30. 6. 1999 vložil ustavno pritožbo, v kateri med drugim navaja, da je bil od 1. 6. 1943 do 14. 3. 1944 v zavezniški vojski in da mu po odločbi Republiškega zavoda za socialno zavarovanje v Ljubljani št. 112-684/65-4/8 z dne 8. 4. 1969 to obdobje ni priznano v pokojninsko dobo. Priznano mu je bilo šele kasneje, vendar ne v dvojnem trajanju, kot meni, da bi mu šlo. Dne 7. 4. 1997 je podal predlog za obnovo postopka v zvezi z odločbo iz leta 1969, ki pa ga je Zavod za pokojninsko in invalidsko zavarovanje Slovenije z odločbo št. P-908592 z dne 10. 6. 1997 zavrgel, ker se po preteku petih let od vročitve odločbe obnova postopka ne more predlagati. Z ustavno pritožbo izpodbijana sodba Višjega delovnega in socialnega sodišča je bila izdana v obnovitvenem postopku.
2. Ker iz ustavne pritožbe ni bilo razvidno, ali je pritožnik pred njeno vložitvijo izčrpal vsa pravna sredstva, kar je pogoj po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS), je bil z dopisom z dne 12. 7. 1999 pozvan, naj to sporoči. V dopolnitvi vloge z dne 15. 7. 1999 je pritožnik navedel, da izrednega pravnega sredstva revizije ni vložil. Izrazil je tudi svoje prepričanje, da ima v primeru, ko meni, da so mu s sodno odločitvijo kršene človekove pravice in temeljne svoboščine, možnost izbire med Vrhovnim in Ustavnim sodiščem.
3. Po že navedenem prvem odstavku 51. člena ZUstS se ustavna pritožba lahko vloži šele, ko so izčrpana vsa pravna sredstva.
Ta zakonska določba pritožnikom torej ne daje možnosti izbire sodišča, temveč nalaga izčrpanje vseh pravnih sredstev pred vložitvijo ustavne pritožbe. Pritožnik očitno ni izčrpal vseh pravnih sredstev in ni izpolnil pogoja po navedenem členu. Zato je Ustavno sodišče ustavno pritožbo zavrglo.
4. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan